एक स्तर पर देखें तो यह बहुत नाटकीय और नकली कहानी जान पड़ती है। क्योंकि हिंदी कथा लेखन की दुनिया में न ऐसे प्रतिष्ठित और अपने लेखन से लाखों की रायल्टी कमाने वाले लेखक हैं और न ही ऐसा कोई मुकदमा संभव है। यथार्थवाद को कहानी का सबसे विश्वसनीय औजार मानने वाली आलोचना इस कहानी को इसी बुनियाद पर तत्काल खारिज कर दे। मगर कहानी में फिर भी कुछ है जो 'हंस' की संपादकीय टीम को विवश करता है कि वह इसे अपने पच्चीस वर्षों की सर्वोत्तम कहानियों के संग्रह में शामिल करें। जाहिर है, आलोचना के पहचाने हुए औजार इस कहानी को समझने में हमारी मदद नहीं करते। कहानी की ताकत उसके कहन से निकलने वाली बहसों और उनसे बनने वाले मुद्दों में है। एक लेखक का अनुभव संसार कैसे बनता है? क्या उसे हक है कि वह दूसरों के जीवन में दािखल हो और उसे अपनी कथा-सामग्री की तरह इस्तेमाल करे? लेकिन अगर वह दूसरों के जीवन में प्रवेश न करे तो वह परकाया प्रवेश कैसे संभव हो जो किसी लेखन को श्रेष्ठ और विश्वसनीय बनाता है? क्या दुनिया के महान लेखक यही काम करते नहीं रहे हैं? क्या स्त्रियां ऐसे किसी लेखन की सबसे आसान और भेद्य शिकार हैं जो बड़ी आसानी से किसी लेखक के प्रेम में पड़ सकती हैं और फिर उसे अपने दिल का हाल बताने लगती हैं- बिना यह जाने कि वे उसकी कहानी का कच्चा माल भर हैं।